钦定古今图书集成/理学汇编/经籍典/第058卷 > 徐在汉易或 > 《神龟负图出河赋》唐·裴度
## 钦定古今图书集成/理学汇编/经籍典/第058卷 > 徐在汉易或 > 《神龟负图出河赋》唐·裴度

茫茫积流，祚圣有作，动上天之密命，假灵龟以潜跃。
盖欲以庆遥源，敷景铄，写物象之精密，化人物之朴
略。“岂不以河之德兮灵长，龟之寿兮会昌？”载祯符先
呈于古帝，称大宝后遗于宁王。故将出也，感天地，动
阴阳，浮九折之澄碧，散五色之荣光。然后蹈箭流而
泳花浪，露元甲而明绣裳。初若沉圆璧而未没，稍似
泛孤凫而欲翔。既而降芳莲，蹈清沚。五老游而共睹，
列圣过而每喜。出朝日如耀其宝图，伏灵坛状陈其
镂簋。布爻象之纠纷，蕴天地之终始。负谋谟之画，将
化洪荒。当授受之时，岂思绿水？非臆对之可述，谅钩
深而有致。所以出河宗，作天瑞。冯夷倚浪以相送，神
鱼鼓舞而旋避。於戏！冥数窅然，自我而传。外骨明贲，
中心善泉。将后天而思永，岂为贽而居前。至如鱼托
素以达情，凤衔诏而展礼。未若详开八卦，兆动四体。
阐文教宁木铎之足俦？赞贞明与日月而同启。洎乎
形貌既著，品物类分，荣万化之茫昧，合一气之絪缊。
谶用光于夏叶，𦅸每焕于羲文。此乃天理用彰，神道
设教，故跃波而委质，殊以文而饰貌。触纶诚怪于文
鳞，隐雾徒嗟乎《元豹》。此悠久也，可是则而是效。